এরপর মেহেদিকে নিয়ে লড়াই করলেন আরিফুল। নির্বাচকরা নাকি তাকে দ্রুত রান তোলার জন্য নিয়েছিলেন, তবে তাকে পালন করতে হলো সম্পূর্ণ ভিন্ন দায়িত্ব। বাকি সব ব্যাটসম্যানের চেয়ে বেশি দায়িত্বশীল ছিলেন তিনিই, টেম্পারমেন্টও ছিল দারুণ। শেষ পর্যন্ত অপরাজিণ ছিলেন ৪১ রানে, ভুল বুঝাবুঝিতে শেষ ব্যাটসম্যান রাহী রান-আউট না হলে হয়তো বাংলাদেশের ক্ষতিটা আরেকটু কমাতে পারতেন তিনি। এর আগে মিরাজ ফিরেছেন বেশি সফট ডিসমিসালে, উইলিয়ামসের বলে লিডিং এজে ফিরতি ক্যাচ দিয়ে। তাইজুল রাজার দ্বিতীয় শিকার, এবারও অফস্পিনে বাঁহাতিকে বাধ্য করেছেন খোঁচা দিতে। আর নাজমুল রাজার বল পর্যন্ত পৌঁছাতে না পেরে সিলি পয়েন্টে দিয়েছেন ক্যাচ। সকালে আরিফুলের জায়গায় নিজেকে আবিষ্কার করেছিলেন পিটার মুর। রেজিস চাকাভার সঙ্গে ১০ ওভার পার করে ফেলেছিলেন, প্রথম স্পেলে বল করতে এসে তাইজুলের আঘাতের আগে। এবারও উইকেটের অর্ধেক কৃতিত্ব শান্তর, শর্ট লেগে আবারও দারুণ রিফ্লেক্সে ক্যাচ নিয়েছেন তিনি।